Duobelė

**Duobelė** () – miestas Latvijoje, Žiemgaloje, 60 km į pietvakarius nuo Rygos, abipus Beržės upės. Duobelės savivaldybės centras.

## Istorija
Pirmąkart Duobelė dokumentuose paminėta 1254 m., kai per užgrobtų baltų žemių dalybas Duobelės pilis ir apylinkės buvo priskirtos Livonijos ordinui. 1279–1289 m. Livonijos ordinas šešis kartus nesėkmingai bandė užimti šią žiemgalių pilį;  vienas tokių įvykių – 1280 m. apgultis. Ordino nusiaubtose Duobelės apylinkėse kilo badas. Žiemgaliai patys sudegino pilį ir persikėlė į Raktės pilį (dab. Žagarė).

1335 m. Livonijos ordinas žiemgalių pilies vietoje pasistatydino mūrinę Duobelės pilį. 1495 m. pastatyta ankstyvosios gotikos bažnyčia. Per Duobelę ėjo prekybos kelias į Klaipėdą. Per 1710–1711 m. didįjį marą išmirė beveik visi gyventojai. Miesto teisės suteiktos 1917 m.

1996 m. pastatytas Laisvės paminklas. 2004 m., minint miesto 750-ąsias metines atidaryta katalikų Švenčiausiosios Trejybės bažnyčia, pastatytas miesto laikrodis (architektas Janis Kukša). 2006 m. atvėrė duris Sporto centras.

## Ekonomika
Mieste išplėtota chemijos pramonė, veikia gamykla „Spodrība“ ir žvakių fabrikas „Baltic Candles“. Veikia kelios siuvimo, maisto pramonės įmonės. Per Duobelę eina geležinkelis Jelgava-Liepoja.

### Turizmas
1985 m. įkurtas Kraštotyros muziejus. Mieste yra 8 nacionalinės reikšmės paminklai. Gegužės – birželio mėnesiais Duobelės alyvų sodą aplanko tūkstančiai turistų ir dainos gerbėjų – nuo 1996 m. jame vyksta kasmetiniai festivaliai „Duobelės alyvose“. Sodą įsteigė Latvijos selekcininkas Pėteris Upytis. Latvijos augalininkystės institute atidarytas Pėterio Upyčio muziejus.

## Gyventojai
Latviai sudaro 75 % visų gyventojų (2000 m.), rusai – apie 14 %. Iki 1993 m. Duobelėje ir jos apylinkėse stovėjo apie 2500 karių okupacinės TSRS kariuomenės įgula ir ją aptarnaujantis personalas, mieste gyveno apie 6000 jų ir jų šeimų narių. Be to, gyvena baltarusiai, ukrainiečiai, lenkai.

### Lietuviai
1925 m. Duobelėje gyveno apie 15 lietuvių, jie sudarė 1 % visų miesto gyventojų. 2000 m. gyveno 265 (2,3 %) lietuviai. Duobelės rajone 1989 m. gyveno 2180 (4,9 % visų gyventojų), 1996 m. – 2272 (4,9 %), 2000 m. – 2030 (5 %) lietuvių.

### Žymūs žmonės
* Augustas Bilenšteinas (1826–1907) – etnografas, lingvistas, teologas, 40 metų gyvenęs mieste ir kunigavęs Duobelės liuteronų bažnyčioje.
* Aleksiejus Kudrinas (g. 1960 m.) – Rusijos finansų ministras.
* Lauris Reinikas (g. 1979 m.) – muzikas ir aktorius
* Viktoras Ščerbatihas (g. 1974 m.) – sunkumų kilnotojas, Atėnų olimpinių žaidynių sidabro medalio laimėtojas

Duobelės rajono lietuvių kultūros draugija įkurta 1994 m., jos centras – Duobelėje, pirmininkės D. Gricienė, L. Eizengrauda. 1999 m. draugija turėjo 25 narius, moterų vokalinį ansamblį „Ramunė“. 1998 m. įkurtas lietuvių kalbos fakultatyvas 1999 m. pertvarkytas į lituanistinę mokyklą.

## Miestai partneriai
Miestai, su kuriais Duobelė yra užmezgusi partnerystės ryšius:

*  Brianskas, Rusija
*  Engelholmas, Švedija
*  Altenburgas, Vokietija
*  Šmiolnas, Vokietija

## Galerija

Vaizdas:Dobelcentras.JPG|Laisvės paminklas
Vaizdas:Dobelecentr.JPG|Miesto laikrodis
Vaizdas:Dobelemarkt.JPG|Senoji turgaus aikštė
Vaizdas:Dobelecerinisvetki.JPG|Alyvų šventė Duobelėje 
Vaizdas:Dobelechurch.JPG|Liuteronų bažnyčios bokštas
Vaizdas:Dobeleluteranu2.JPG|Liuteronų bažnyčia ir vasaros estrada
Vaizdas:Dobeles katolubaznica.JPG|Katalikų bažnyčia
Vaizdas:Dobelekatolubaznica.JPG|Katalikų bažnyčios bokštas


## Taip pat skaitykite
* Duobelės krateris

## Šaltiniai

## Nuorodos
* Duobelės rajonas latvių akimis (lt)  
* Miesto puslapiai (lv) ir  
* Masaitis, V. Apie Duobelės meteoritą 
* Duobelės senovė (pol)
* Duobelė iš palydovo